Sosiolog mener flere romfolk må bli fratatt barna
Veiden jobber med en rapport om romkultur og den norske romdebatten på oppdrag fra den liberale tankesmien Civita. Han mener det må tas et oppgjør med deler av romkulturen, og har liten forståelse for de som mener at forståelse og samvær er veien til et bedre liv for romfolk, skriver Vårt Land. - Hva gjør man for å komme seg ut av fattigdommen? Andre kulturer vil jobbe seg ut av den. Romfolket bruker den mest tilbakeskuende og irrasjonelle av alle metoder, nemlig å tigge. Det opprettholder fattigdom, og de blir aldri integrert, mener sosiologen. Veiden mener vi må spørre oss om hva som er verneverdig med kulturen til romfolk. Han mener den er preget av vold, undertrykking og beinhard intern justis. - Jeg tror det ville vært en stor fordel om flere romfamilier ble fratatt ungene sine, sier han. Velden får støtte fra tidligere politioverbetjent i Oslo, Finn Abrahamsen, som mener at romfolk har blitt forstått i hjel. Abrahamsen etterlyser strengere krav fra myndighetene. Prosjektleder Maria Rosvoll ved Senter for studier av holocaust og livssynsminoriteter reager imidlertid kraftig på Veidens uttalelser. - Det er overraskende at Veiden vil gi legitimitet til pubens fylleprat. Påstandene hans er historieløse og nedlatende, mener hun.
Sosiologen Pål Veiden mener at romfolks kultur er umoderne og undertrykkende, og ønsker at flere romfamilier skal bli fratatt sine barn.